
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege, aprobarea Ordonanţei de urgenţă a Guvernului nr.52/2005 pentru ratificarea Acordului de împrumut dintre România şi Banca Internaţională pentru Reconstrucţie şi Dezvoltare. cu care comisia noastră a fost sesizată în fond cu adresa Biroului Permanent nr. PLX 242 din 20 iunie 2005.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind aprobarea Ordonanţei

de urgenţă a Guvernului nr.52/2005 pentru ratificarea

Acordului de împrumut dintre România şi Banca

Internaţională pentru Reconstrucţie şi Dezvoltare
Cu adresa nr. PLX 242 din 20 iunie 2005, Biroul Permanent conform art.89 şi 108 din Regulamentul Camerei Deputaţilor, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr.52/2005 pentru ratificarea Acordului de împrumut dintre România şi Banca Internaţională pentru Reconstrucţie şi Dezvoltare.

.
La întocmirea raportului s-au avut în vedere avizele Consiliului Legislativ, a Comisiei pentru industrii şi servicii şi a Comisiei juridice, de disciplină şi imunităţi.
Prezentul proiect de Lege are ca obiect de reglementare  ratificarea Acordului de împrumut dintre România şi Banca Internaţională pentru Reconstrucţie şi Dezvoltare, semnat la Bucureşti, la 28 ianuarie 2005, în valoare de 225 milioane USD,  pentru finanţarea Proiectului de restructurare a transporturilor.



În vederea  susţinerii Proiectului de restructurare a transporturilor  a fost contractat de la Banca Internaţională pentru Reconstrucţie şi Dezvoltare împrumutul extern în valoare de 225 milioane de USD, din care 149 milioane USD vor fi alocaţi transportului rutier, 75 milioane USD transportului feroviar şi 1 milion USD transportului cu metroul.


Împrumutul extern a fost acordat pe o perioadă de 17 ani din care 5 ani este perioada de graţie, cu următoarele costuri:

· rata dobânzii:LIBOR la 6 luni la care se adaugă marja standard BIRD;

· comision iniţial : 1% din valoarea împrumutului ;

- comision de angajament  0,75 % pe an aplicabil valorii netrase din împrumut, în cursul perioadei de tragere.

Proiectul privind restructurarea sectorului transporturilor are trei componente importante:

1. Componenta rutieră  , având ca  agenţie de implementare Compania Naţională de Autostrazi şi Drumuri Naţionale din România–S.A. (CN ADNR S.A. )
Obiectivele principale ale acestei componente au în vedere următoarele:

a) dezvoltarea instituţională a CN ADNR S.A.

b) îmbunătăţirea siguranţei rutiere 
c) construirea şi supervizarea şoselelor de ocolire în oraşele selectate
d) reabilitarea podurilor
2.Componenta feroviară având ca  agenţie de implementare Compania Naţională de Căi Ferate „CFR”-SA

3.Componenta metrou având ca  agenţie de implementare SC METROREX S.A..Obiectivul principal al acestei componente îl reprezintă acordarea de asistenţă tehnică necesară eficientizării transportului cu metroul.

Contribuţia României la realizarea investiţiilor finanţate prin împrumutul extern acordat de Banca Internaţională pentru Reconstrucţie şi Dezvoltare, se va asigura de la bugetul de stat , din sumele prevăzute anual , prin bugetul Ministerului Transporturilor, Construcţiilor şi Turismului şi din surse proprii ale Companiei Naţionale de Căi Ferate “ CFR” S.A..

Posibilitatea apariţiei unor amendamente şi a necesităţii operării acestora la Acordul de Împrumut, în perioada de utilizare completă a împrumutului extern, aprobarea de către Parlament a acestor amendamente necesită o perioadă relativ lungă.

Ca atare, a fost necesară introducerea în Acordul de împrumut a unui articol privind autorizarea Guvernului , prin Ministerul Finanţelor Publice de comun acord cu BIRD de a face  şi alte amendamente , modificări de termene , cu excepţia sumelor ce vor fi suplimentate de către Bancă în scopul îndeplinirii obiectivelor iniţiale ale proiectului, urmare a disponibilizării a 10% din valoarea împrumutului în scopul eliminării efectelor inundaţiilor din vestul ţării din sectorul rutier şi feroviar.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor din partea Ministerului  Finanţelor Publice -Domnul Secretar de stat Dragoş Neacşu, şi Doamna şef serviciu Boni Cucu. Ministerului Transporturilor,Construcţiilor şi Turismului a fost reprezentat de secretarul de stat Domnul Andreica Ioan, Pop Mihaela- expert şi consilier Mănărea Ana-Maria.
La lucrările comisiei au participat  25  deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi. 

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului .
In urma dezbaterii proiectului de Lege privind aprobarea Ordonanţei de urgenţă a Guvernului nr.52/2005 pentru ratificarea Acordului de împrumut dintre România şi Banca Internaţională pentru Reconstrucţie şi Dezvoltare. în şedinţa din data de 21 iunie 2005, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de Guvern. 
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


 Expert parlamentar,
 Popescu Luminia 

